Agteraf gekonkel laat ‘Plaasjapie’-gunsteling groetBean, Dian en Leo-Nene is ‘koöperasie-kuier’ toe gestuur. (Foto: Verskaf) Nie eens die kans om R1 miljoen kontant te wen het die Plaasjapie-deelnemer Bean aangemoedig om agteraf of vals in dié spel te wees nie. Bean, oftewel Edward John-Hill, is in Donderdagaand se episode van dié kykNET-reeks deur sy oorblywende Noubees-spanmaats, Dian en Leo-Nene, huis toe gestuur. In dié reeks moet 18 deelnemers hul gemaklike stadsnessies vir ŉ primitiewe plaasbestaan in die Swartland aan die Weskus verruil. “Ek het alles op die plaas gegee. Ek het nie geweet die ‘game’ gaan wees om mense in die rug te steek en heeldag agteraf planne te maak nie. Dit is net eenvoudig nie wie ek is nie, so ek kon nie daardie aspekte van die spel speel nie.” Bean se rustige aanslag, duidelike liefde vir die plaaslewe, asook sy agtergrondverhaal het hom ŉ gunsteling onder kykers én deelnemers gemaak, met talle van sy uitgestemde spanmaats wat gehoop het dat hy ten einde die R1 miljoen in sy sak sal steek. Dié musiekpromotor en avontuur-entrepreneur van Langebaan in die Wes-Kaap erken dat hy aanvanklik ingeskryf het net om die geld te wen. “Ek hou van liefdadigheid en om mense te help, maar ek moet myself eers weer op die been kry voor ek ander kan help.” Dian en Leo-Nene het Bean in Donderdagaand se episode die trekpas gegee. (Foto: Verskaf Hy vertel dat die Covid-19-pandemie hom platgeslaan het. “Ek het alles verloor tydens die grendeltyd en kon basies vir twee jaar nie my werk doen nie. My huis, twee voertuie, my meubels, al my klanktoerusting … alles was weg.” Die plaaslewe het vir hom dus die nodige afleiding gebied en hy het dit veral geniet om met die diere elke dag te werk. “Ek het ŉ liefde vir die plaaslewe ontwikkel en wens ek kan my eie stukkie grond eendag kry. Ek verlang na al die diere, selfs die hoenders.” Al wat hy wel gemis het, was gaskoeldrank, sê hy skertsend. Sy kenmerkende koel en kalm benadering het egter twee episodes terug skielik verdwyn toe hy sy spanlede onkant betrap het met ŉ emosionele konfrontasie rakende die groep se werklading en bondgenootskappe. Bean is ‘n musiekpromotor en avontuur-entrepreneur van Langebaan in die Wes-Kaap. (Foto: Verskaf) ŉ Krapperigheid tussen hom en Leo-Nene het later begin broei en kookpunt bereik met ŉ skerp woordewisseling. “Hy het vir seker vir my gewys wat sy karakter is en ek voel dis lelik. Hy is nie meer iemand saam met wie ek wil werk of speel in dié kompetisie nie,” het Leo-Nene ná afloop van hul konfrontasie laat hoor. “In die begin het ek genoem dat Leo-Nene baie hard werk en dat sy ŉ ystervrou is, maar toe sy vir Cecil en Dian aan haar kant gekry en besef het hulle gaan nie vir haar stem nie, het sy al hoe minder werk op die plaas begin doen,” veruidelik Bean. Hy voel ook daar is gereeld op hom neergekyk. “Ek het soms gevoel of ek net ŉ werker op die plaas was en Leo-Nene het in ŉ stadium na my as net ŉ nommer verwys. Maar ek is ŉ positiewe mens en het besluit ek ‘blok en bless’ haar.” Hy voeg by dat sy spanmaats nie noodwendig al rede vir dié konfrontasie was nie. “Ek het ook baie stres op die plaas gehad, want ek het nie soos ander ŉ huis waarna ek kon terugkeer as ek uitgestem word nie; ek dink dit het bygedra tot my ervaring.” Bean in aksie tydens sy laaste dag op die plaas. (Foto: Verskaf) Ondanks dié spanning meen die Kapenaar dat hy dieselfde persoon voor én agter die kamera is en nie kon voorgee om die kompetisie te wen nie. “Ek sou niks van my ‘spel’ verander het nie, maar is spyt dat ek en Leo-Nene vasgesit het.” Hy gun ook al die oorblywende plaasjapies, wat nou Leo-Nene, Dian, Cecil, Stephan en Esteban insluit, die prysgeld. “Benewens die plaaslewe is die lekkerste deel van dié ervaring al die yster-pelle wat ek ontmoet het.” Die werk en spanning word nou meer en die hande al hoe minder op die plaas. Ná nóg ŉ skommeling is Cecil, Esteban en Stephan nou saam in Soetmelksvlei, terwyl Leo-Nene en Dian die werk by Noubees tussen die twee van hulle moet verdeel. Wie kry volgende die trekpas? Skakel Donderdag om 20:00 op kykNET in om Plaasjapie te kyk en vas te stel.